## Pravilnik o tehničkoj dokumentaciji radijske mreže i radijskih postaja za odašiljanje radijskih i televizijskih programa

### NN 18/1995 (17.3.1995.), Pravilnik o tehničkoj dokumentaciji radijske mreže i radijskih postaja za odašiljanje radijskih i televizijskih programa

# MINISTARSTVO POMORSTVA, PROMETA I VEZA

Na temelju članka 30. stavka (8), a u svezi stavka (3) i (4),
Zakona o telekomunikacijama ("Narodne novine", br 53/94) ministar
pomorstva, prometa i veza donosi

## Pravilnik

### o tehničkoj dokumentaciji radijske mreže i radijskih postaja za odašiljanje radijskih i televizijskih programa

Sadržaj pravilnika

Članak 1.

Ovim se pravilnikom određuje sadržaj tehničke dokumentacije
radijske mreže (u daljnjem tekstu: projekt radijske mreže) i radijskih
postaja za odašiljanje radijskih i televizijskih programa, (u daljnjem
tekstu: projekt radijskih postaja), koje se prilažu zahtjevu za izdavanje
dozvola ili dozvola za postavljanje radijskih postaja u određenoj radijskoj
mreži i za odašiljanje radijskih i televizijskih programa.

Sadržaj projekta radijske mreže

Članak 2.

(1) Projekt radijske mreže sadrži:

1. Podatke o pravnoj osobi koja je izradila projekt (naziv, sjedište
i dr.);

2. Ovlast za izradu projekta izdanu na temelju članka 53. Zakona
o telekomunikacijama;

3. Uvjerenje o položenom stručnom ispitu za projektanta;

4. Odluku o dobivenoj koncesiji, ako se radi o radijskoj mreži u javnim
telekomunikacijama, ili odobrenje plana, ako se radi o mreži u telekomunikacijama
za vlastite potrebe;

5. Tehničke uvjete za izradbu dokumentacije;

6. Projektni zadatak temeljen na dobivenim tehničkim uvjetima;

7. Kratki opis namjene radijske mreže;

8. Popis primijenjenih propisa;

9. Proračune, prikaze i podatke o radijskoj mreži prema članku
3. ovoga pravilnika;

(2) Projekt radijske mreže mora biti izrađen na način da
daje najpovoljnije tehničko, tehnološko i gospodarstveno rješenje
telekomunikacijskog sustava te treba obrazložiti i navesti načine
na koje se ovo postiže.

Članak 3.

(1) Proračuni, prikazi i podaci o radijskoj mreži moraju obuhvatiti:

1. Prikaz tehničkog rješenja s blok shemom sustava;

2. Nazive i zemljopisne podatke lokacija na koje se postavljaju nepokretne
radijske postaje s adresom;

3. Idejna rješenja i blok sheme antenskih sustava s povezivanjem antena,
pojedinačno za svaki objekt;

4. Proračun povezivanja nepokretnih radijskih postaja u sustavu
s potrebitim profilima zemljišta (ucrtati 1. Fresnel-ov elipsoid), tabličnim
prikazom rezultata proračuna i opisom kakvoće sveza;

5. Profile zemljišta sa pojedine lokacije odašiljača za područje
pokrivanja (duljine 15 km u najmanje 36 smjerova, svakih 10');

6. Izračunate vrijednosti efektivnih visina prema profilima zemljišta;

7. Proračun jakosti polja E (dB(uV/m)) za područja pokrivanja
s napomenom o kakvoći;

8. Područja pokrivanja (po potrebi za h2 = 10 m, 3 m 1,5 m) prikazana
na zemljovidu izabranom u mjerilu sukladno s tehničkim rješenjem
(1:25 000,1:50 000, 1:100 000) i zasjenjenim nepokrivenim područjima
unutar zahtijevanog područja pokrivanja;

9. Minimalne tehničke zahtjeve za uređaje, elemente antenskih
sustava i opremu radijske mreže, te popis predložene telekomunikacijske
opreme s troškovnikom;

10. Zaključak (komentar cjelokupnog sustava);

11. Ispunjeni obrasci zahtjeva za Dozvolu za radijsku postaju i/ili
zahtjeva za Dozvolu za postavljanje radijske postaje.

Sadržaj projekta radijskih postaja

Članak 4.

(1) Projekt radijskih postaja sadrži:

1. Podatke o pravnoj osobi koja je izradila projekt (naziv, sjedište
i dr.);

2. Ovlast za izradu projekta izdana na temelju članka 53. Zakona
o telekomunikacijama;

3. Uvjerenje o položenom stručnom ispitu za projektanta;

4. Odluku o dobivenoj koncesiji;

5. Tehničke uvjete za izradbu dokumentacije;

6. Projektni zadatak temeljen na dobivenim tehničkim uvjetima;

7. Popis primijenjenih propisa;

8. Proračune, prikaze i podatke o radijskoj postaji prema članku
5. ovoga pravilnika;

(2) Projekt radijskih postaja mora biti izrađen na način
da daje najpovoljnije tehničko, tehnološko i gospodarstveno rješenje
telekomunikacijskog sustava te treba obrazložiti i navesti načine
na koje se ovo postiže.

Članak 5.

(1) Proračuni, prikazi i podaci o radijskoj postaji moraju obuhvatiti:

1. Prikaz tehničkog rješenja s blok shemom sustava;

2. Nazive i zemljopisne podatke lokacija na koje se postavljaju radijske
postaje i studio s adresama;

3. Idejna rješenja i blok sheme antenskih sustava s povezivanjem antena
te teorijske dijagrame zračenja antenskih sustava, pojedinačno
za svaki objekt;

4. Proračun povezivanja radijskih postaja u sustavu s potrebitim
profilima zemljišta (ucrtati 1. Fresnel-ov elipsoid), tabličnim
prikazom rezultata proračuna, prikazom sustava za prijenos modulacije
i opisom kakvoće sveza;

5. Profile zemljišta sa pojedine lokacije odašiljača na područje
pokrivanja duljine 15 km u najmanje 36 smjerova svakih 10' (na profilima
označiti naseljena mjesta), kao i profile zemljišta za područja
pokrivanja u naseljenim mjestima (ukoliko se ta naselja nalaze između
spomenutih smjerova);

6. Izračunate vrijednosti efektivnih visina prema profilima zemljišta;

7. Proračun jakosti polja E (dB(uV/m) za naselja u području
pokrivanja s napomenom o kakvoći. Elektromagnetsko polje u naseljenom
mjestu potrebito je proračunati na najmanje dvije karakteristične
lokacije;

8. Područje pokrivanja radijskih postaja prikazano na zemljovidu
izabranom u mjerilu sukladnom tehničkom rješenju(1:25 000 za gradove
i druga područja niže razine te 1:50 000 ili 1:100 000 za područja
županija i regija;1:200 000 ili 1:500 000 za područje države) i
zasjenjenim nepokrivenim područjima unutar zahtijevanog područja
pokrivanja;

9. Minimalne tehničke zahtjeve za uređaje, elemente antenskih
sustava i opremu radijskih postaja te popis predložene telekomunikacijske
opreme s troškovnikom;

10. Način izravnog uključivanja u program s terena i prikaz
odabranog sustava;

11. Zaključak (komentar cjelokupnog sustava);

12. Ispunjeni obrasci zahtjeva za Dozvolu za postavljanje radijske postaje;

13. Poseban dodatak kojim se prikazuju trase sveza za prijenos modulacije,
a u svrhu zaštite slobodnih koridora (za sustave sveza koji rade u frekvencijskom
području iznad 1 GHz).

Oblik i ovjera projekta

Članak 6.

(1) Projekt radijske mreže i projekt radijske postaje mora biti veličine
normiranog formata A4, ovjeren potpisima ovlaštene osobe u pravnoj osobi,
projektanta i djelatnika koji je obavio kontrolu projekta te mora biti
ovjeren žigom pravne osobe koja je izradila projekt i žigom i potpisom
podnositelja zahtjeva za izradu projekta radijske mreže ili projekta radijske
postaje. (2) Projekt radijske mreže i projekt radijske postaje mora biti
uvezan na način da se nakon ovjere ne mogu dodavati ni oduzimati
listovi.

Stupanje na snagu

Članak 7.

(1) Ovaj pravilnik stupa na snagu osmoga dana od dana objave u "Narodnim
novinama".

Klasa: 011-01/95-02/27

Urbroj: 530-07-95-2

Zagreb, 8. ožujka 1995.

Ministar pomorstva, prometa i veza

**Ivica Mudrinić, dipl. ing. el.,** v. r.

---

[![](../../TipkaPočStr.GIF)](http://www.nn.hr/Narodne.htm)
[![](../../TSluzGl.GIF)](http://www.nn.hr/Glasilo/index.htm)
[![](../../TPretra.GIF)](http://www.nn.hr/search/iaquery.exe)
![](../../TElPosta.GIF)

Pravilnik, NN 18/1995-354